Finest Bay Area Tunnel

**FinEst Bay Area Tunnel** on Peter Vesterbackan ja hänen yhtiökumppaninsa Kustaa Valtosen johtama yksityisrahoitteinen hanke Helsinki–Tallinna-rautatietunnelin rakentamiseksi. Hanke on kuitenkin kohdannut vastustusta.

Suunnitelman mukaan kaupunkien välille rakennettaisiin kaksi junatunnelia: toinen henkilöliikenteelle ja toinen rahdin kuljettamista varten. Kiskot on suunniteltu eurooppalaiseen raideleveyteen. Hankkeeseen sisältyy myös yksi Suomen puolelle rakennettava tekosaari, jossa olisi tilaa 50&nbsp;000:lle asukkaalle. Tekosaarelle ja tunnelin suuaukkojen tuntumaan asutettaisiin yhteensä 200&nbsp;000 uutta asukasta.

## Historia
Tunnelihanke sai alkunsa vuonna 2018, jolloin Vesterbacka tavoitteli tunnelin rakentamista neljässä vuodessa noin 15 miljardin euron budjetilla, siten että se olisi valmistunut jouluaattona 2024 tai vuoden 2025 alussa. 

Suunnitelman mukaan rakennustyöt alkaisivat Rysäkarilta Helsingin edustalla ja tunnelia porattaisiin samanaikaisesti kahdeksaan suuntaan 16:n tunneliporakoneen voimin. Yhtiö on laskenut, että tunnelin rakentaminen työllistäisi vuosittain 24&nbsp;000 ihmistä Suomessa ja 6&nbsp;000 Virossa koko kuusi vuotta kestävän rakennusajan. Vuonna 2024 Vesterbacka sanoi rakentamisen kestävän noin kaksi vuotta siitä, kun luvat on myönnetty.

Joulukuussa 2018 kerrottiin, että dubailainen rakennusyhtiö ARJ Holding LLC on sijoittanut hankkeeseen 100 miljoonaa euroa. 7. maaliskuuta 2019 hankeyhtiö solmi aiesopimuksen 15 miljardin euron rahoituksesta kiinalaisomisteisen Touchstone Capital Partnersin kanssa. Touchstone aikoo käyttää 100 miljardin Yhdysvaltain dollarin suuruista kiinalaista Vyö ja tie -rahastoa, jossa Touchstonen lisäksi on mukana kiinalaisia valtio-omisteisia yhtiöitä. Kiinalaiset ovat lupautuneet rahoittamaan koko 15 miljardin euron tunnelin, mutta puolet rahasta pyritään kuitenkin saamaan muualta kuin Kiinasta, ja näitä sopimuksia ei vielä ole olemassa. Marraskuussa 2019 rahoituksen toista puolikasta haettiin eurooppalaisilta eläkerahastoilta. Laskelmien mukaan tunneli maksaisi itsensä 17 vuodessa. Sijoituksen tuotoksi on arvioitu kymmenen prosenttia. Kesään 2021 mennessä muista sijoittajista ei ollut kerrottu.

FinEst Bay Area Projectin tunnelin teknisestä suunnittelusta vastaavat yhdessä China Railway International Group, konsultointi- ja suunnitteluyritys Pöyry sekä rakentamisen suunnittelu- ja konsulttiyritys A-Insinöörit. Tunnelin rakentaisi China International Railway Group. Mukana ovat myös energiayhtiö Power China ja rakennusyhtiö China Construction Company.

30. heinäkuuta 2020 Viron valtionomistuksista vastaava ministeri Jaak Aab kertoi ehdottavansa vetäytymistä Vesterbackan ajamasta tunnelihankkeesta. Aab epäilee hankkeen toteutumiskelpoisuutta ympäristöön, talouteen ja turvallisuuteen liittyvistä syistä. Aabin mukaan jonkinlainen Viron ja Suomen välinen rautatietunnelihanke ”ansaitsee lisäarvioinnin”, mutta tunneli voitaisiin rakentaa vain Suomen ja Viron valtioiden yhteishankkeella. Keväällä 2021 Viron talous- ja rakenneministeri Taavi Aas vahvisti, että tunneli voi toteutua vain julkisena hankkeena valtioiden ohjauksessa. Kesään 2021 mennessä tällaista valtioiden välistä yhteishanketta ei ole olemassa.

Hanke ei ole edennyt tavoiteaikataulussa, ja sen valmistumistavoite oli liukunut 2020-luvun puoliväliin tultaessa seuraavalle vuosikymmenelle. Vesterbackan mukaan viivästymisen taustalla oli muun muassa, ettei Viron hallitus ollut tehnyt tarvittavia päätöksiä kuten kännistänyt sen ympäristövaikutusten arviointia. Sekä Vesterbacka että hänen yhtiökumppaninsa Valtonen ovat vakuuttelleet, että hanke etenee vaikkei siitä ole juurikaan kuulunut uutisia 2020-luvulla.

## Lähteet

## Aiheesta muualla
* Finest Bay Area Tunnel – Finest Bay Area Development